Diari Oficial de la Generalitat Valenciana


Sumari del DOGV 8932, del 22-10-2020 (2020/8622)

RESOLUCIÓ del 13 d'octubre de 2020, de la Direcció General de Política Territorial i Paisatge, per la qual se sotmet a participació pública i consultes, per un període de dos mesos, la versió inicial del Pla d'acció territorial de l'àrea funcional de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8932

Data del DOGV
:   22-10-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/8622


Data del document
:   13-10-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * Castelló de la Plana
    * pla d'urbanisme

RESOLUCIÓ del 13 d'octubre de 2020, de la Direcció General de Política Territorial i Paisatge, per la qual se sotmet a participació pública i consultes, per un període de dos mesos, la versió inicial del Pla d'acció territorial de l'àrea funcional de Castelló. [2020/8622]  
Antecedents  
En virtut de la Resolució de la Conselleria d'Habitatge, Obres Públiques i Vertebració del Territori, de data 28 de setembre de 2016, es va acordar iniciar el procés d'elaboració i aprovació del Pla d'acció territorial de l'àrea funcional de Castelló, que és un instrument d'ordenació territorial integrat d'àmbit supramunicipal, tal com prescriu l'article 16 de la Llei 5/2014, d'ordenació del territori, urbanisme i paisatge, la finalitat principal del qual és establir un model territorial resilient, competitiu i integrador per a l'àrea funcional de Castelló, i amb el màxim consens entre els actors públics i privats involucrats en el futur d'aquest territori. A més, el pla pretén resoldre les disfuncions territorials i urbanístiques que afecten el seu àmbit, coordinar el planejament dels diferents municipis i aprofitar les potencialitats d'aquest territori per a orientar-les cap a l'interés general.  
  
Per a resoldre aquests problemes i projectar l'àrea funcional de Castelló cap al futur com un territori sostenible i capaç de dotar la ciutadania d'una elevada qualitat de vida, la Generalitat va iniciar l'elaboració i tramitació d'aquest pla que comprén 70 municipis i està definit per dos espais, l'àrea urbana integrada de Castelló, o l'entorn pròxim, que inclou els municipis de les comarques de la Plana Alta i la Plana Baixa més pròxims a Castelló de la Plana, i el segon, que abasta la resta de l'àrea funcional, que inclou municipis de les comarques de l'Alt Millars, l'Alcalatén i l'Alt Maestrat, així com la resta de municipis de les comarques de la Plana. En total abasta una superfície de 3.269 km² i una població aproximada de 470.000 habitants, la qual cosa suposa més del 9 % de la població total de la Comunitat Valenciana.  
La Comissió d'Avaluació Ambiental Estratègica, amb data 27 de juliol de 2017, va emetre el document d'abast, a l'efecte del compliment de la Llei 21/2013, de 28 d'abril, d'avaluació ambiental i la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, vigència que ha sigut prorrogada.  
  
Fonaments  
1. S'ha elaborat la versió inicial del Pla d'acció territorial de l'àrea funcional de Castelló, així com la documentació ambiental pertinent, l'estudi de paisatge i altres informes i estudis amb les determinacions establides en el document d'abast de l'estudi ambiental i territorial estratègic, i en compliment del que disposa l'article 53 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana.  
  
2. Vist que l'article 25.3 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, en relació amb l'article 64 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, regulen la suspensió de l'ordenació o els procediments d'intervenció urbanística, entre els quals estan els nous programes d'actuació, les declaracions d'interés comunitari i les llicències en la zona afectada, i la duració d'aquesta suspensió.  
  
3. Vist l'habilitació conferida a la Direcció General d'Ordenació del Territori, Urbanisme i Paisatge que conté la Resolució de 28 de setembre de 2016, de la consellera d'Habitatge, Obres Públiques i Vertebració del Territori, correspon a la Direcció General de Política Territorial i Paisatge la realització dels tràmits necessaris per a l'aprovació del Pla d'acció territorial de l'àrea funcional de Castelló, i, en virtut de les competències atribuïdes, resolc,  
  
Primer  
Sotmetre a participació pública i consultes la versió inicial del Pla d'acció territorial de l'àrea funcional de Castelló, així com la documentació ambiental pertinent, l'estudi de paisatge i altres informes i estudis.  
  
Segon  
Ordenar la publicació d'aquesta resolució en el Diari Oficial de la Generalitat Valenciana, en un diari no oficial d'àmplia difusió i en la pàgina web de la Conselleria.  
  
Tercer  
El termini de participació pública i consultes serà de dos mesos i començarà a comptar a partir de l'endemà de la publicació d'aquesta resolució en el Diari Oficial de la Generalitat Valenciana, perquè el públic interessat puga examinar-lo i formular les observacions, al·legacions i suggeriments que considere pertinents.  
  
Quart  
Sol·licitar consulta a les administracions públiques afectades.  
  
Cinqué  
La documentació podrà consultar-se en dies laborables, en horari de matins (9.00 hores a 14.00 hores), en els locals següents:  
Direcció General d'Ordenació del Territori i Paisatge, Ciutat Administrativa 9 d'octubre, torre 1, planta 11, carrer de la Democràcia 77, 46116 València.  
Servei Territorial d'Urbanisme de Castelló, de la Conselleria de Política Territorial, Obres Públiques i Mobilitat. Carrer dels Germans Bou, 47, 12123 Castelló de la Plana.  
Així mateix, se n'habilita la consulta a través de l'enllaç de la pàgina web següent, de la Conselleria de Política Territorial, Obres Públiques i Mobilitat:  
(http://politicaterritorial.gva.es/es/web/planificacion-territorial-e-infraestructura-verde/plan-de-accion-territorial-del-area-funcional-de-castellon-pat-castello).  
Especial esment mereix la posada a la disposició del públic interessat d'una enquesta, en matèria de paisatge, quant a la valoració de les unitats de paisatge de l'àmbit del pla, accessible en el mateix enllaç de la pàgina web. Tenint en compte l'abast del pla, es faran sessions explicatives obertes al públic i d'altres actuacions amb la finalitat de facilitar la difusió i comprensió ciutadana, tal com estableixen l'article 51.4.c de la Llei 5/2014, d'ordenació del territori, urbanisme i paisatge de la Comunitat Valenciana, i el pla de participació pública que en forma part de la documentació.  
  
Sisé  
Suspendre en els sòls en situació bàsica rural de l'àmbit d'aquest pla, per un període màxim d'un any prorrogable per un altre:  
1. L'aprovació de programes d'actuació incompatibles amb les seues determinacions.  
2. Les declaracions d'interés comunitari incompatibles amb les seues determinacions, excepte les que tinguen per finalitat la implantació d'activitats terciàries o de serveis la informació pública de les quals s'haja produït amb anterioritat a la publicació en el Diari Oficial de la Generalitat Valenciana d'aquesta resolució.  
3. Les llicències quan siguen incompatibles amb les seues determinacions, excepte les emparades en una declaració d'interés comunitari.  
La suspensió produirà efectes a partir de l'endemà de la publicació d'aquesta resolució en el Diari Oficial de Generalitat Valenciana.  
  
Aquesta resolució és un acte de tràmit contra el qual no s'hi pot interposar cap recurs, sense perjudici del dret de les persones interessades a al·legar el que consideren oportú per a la seua consideració en la resolució que pose fi al procediment.  
  
València, 13 d'octubre de 2020.- La directora general de Política Territorial i Paisatge: Rosa Pardo Marín.